**XXXVII. ročník Turčianskych slávností folklóru**

V autentickom prostredí  Múzea slovenskej dediny SNM v Martine sa v dňoch 28. – 29. augusta 2021 uskutočnil **XXXVII. ročník Turčianskych slávností folklóru**. Na slávnostiach prišli spoločný čas prežiť nielen folkloristi, remeselníci a ochotnícki divadelníci, ale aj návštevníci z rôznych kútov Slovenska. Tohtoročný program slávností sa niesol v duchu stretnutí so spevom, hudbou, tancom a remeslom. Stali sa tak miestom stretnutí rodín, priateľov, kamarátov a nadšencov naprieč generáciami. Aj napriek tomu, že bol hlavný program kvôli nepriaznivému počasiu presunutý do objektu Vozárne z Moškovca, návštevníkom bol ponúknutý bohatý prierez vystúpení, ktoré prepájali osobné príbehy, spoločné radosti, záujmy, vzájomnú podporu a inšpiráciu. V celom programe vystúpilo 19 folklórnych kolektívov a okolo 350 jednotlivcov.

Turčianske kultúrne stredisko v Martine otvorilo slávnosti už v piatok 20. augusta 2021 sprievodným podujatím v meste pod názvom – „**Poď na slávnosti!“**. Prítomní mohli obdivovať šikovné ruky miestnych remeselníkov, pre deti bola pripravená remeselná tvorivá dielnička a v podvečerných hodinách na Divadelnom námestí vystúpili folklórne kolektívy z Turca – **DFS Turiec, FS Lysec a Heligónkári spod Lysca**, ktorí v hodinovom programe zaspievali, zatancovali a zahrali malú „ukážku“ toho, na čo sa mohli návštevníci tešiť v hlavnom programe v Múzeu slovenskej dediny SNM v Martine.

Sprievodný program následne pokračoval v piatok **27. augusta 2021** v obci Belá-Dulice spomienkovým stretnutím bývalých členov Folklórnej skupiny Belá-Dulice „**Ako bolo na počiatku medzi nami“**. Podujatie bolo kombináciou projekcie zdigitalizovaných záznamov zo starších ročníkov Turčianskych slávností folklóru a sériou vystúpení bývalých členov Folklórnej skupiny Belá-Dulice a súčasných členov FS Lysec, DFS Malý Lysec, Detskej ľudovej hudby Malý Lysec, Ľudovej hudby FS Lysec, Dulickí pastieri, Heligónkari spod Lysca a DFS Turiec. Veríme, že stretnutie **„Ako bolo na počiatku medzi nami“** bolo nielen milou spomienkou a pripomenutím si vzácnych ľudí, z ktorých mnohí už nie sú medzi nami, ale aj inšpiráciou a motiváciou súčasníkov pre hľadanie vlastných koreňov.

V Múzeu slovenskej dediny hlavný program otvorilo divadelné predstavenie „**Zem**“ 28. augusta 2021. Sedliacka dráma v piatich dejstvách z pera Vladimíra Hurbana Vladimírova rozpovedala trpký príbeh z dedinského prostredia, ktorá si aj v dnešnej dobe nájde svoje miesto, ako zrkadlo spoločnosti, v ktorej pálčivo rezonuje – zadlžovanie sa, skupovanie pozemkov a ustupovanie developerom. V divadelnom predstavení „Zem“ účinkovali členovia OZ Združenie turčianskych muzikantov a Štúdia Pivnica.

Celý program Turčianskych slávností folklóru vyvrcholil v nedeľu 29. augusta 2021 v objekte Vozárne z Moškovca, kde bol presunutý z hlavného javiska kvôli nepriaznivému počasiu. Na pódiu vystúpili malí i veľkí folkloristi z Turca, Hornej Nitry a Detvy. Pestrý programový obrázok zostavený zo zvykov, piesní a tancov **„Od radosti veselosti...“** otvorili a postupne „maľovali“ kolektívy detských folklórnych súborov z Turca – DFS Lúčik z Turčianskych Teplíc, DFS Malý Lysec z Belej-Dulíc, DFS Turiec z Martina a DFS Malá Lubená z Poluvsia na Hornej Nitre.

Po detských vystúpeniach nasledovali produkcie folklórnych skupín **„Zôsyp“ alebo, čo zostalo v truhlici po dlhom pôste.** Autorky Monika Barabášová a Hana Zelinová zostavovali program tak, že každá z účinkujúcich skupín prispela tým, čo mala vo svojom aktívnom repertoári po ročnom pôste. Na scéne folklórne skupiny z Bystričky, Dubového, Krpelian, Podhradia, Šútova a hosť z Poluvsia uviedli staré zvyky a obyčaje, ktorú sú typické počas Fašiangov, Várok, jesene, jarmokov, Maršu a Dubovského bálu.

Turčianske slávnosti folklóru gradovali predstaveniami detských folklórnych súborov a folklórnych skupín s galaprogramom **„Od nás do Vás“**, ktorý vyzdvihol dôležitosť medziľudských vzťahov. Keď medzi ľuďmi vzniká priateľstvo, nie je dôležité, kde má človek korene, ale ku komu ho ťahá srdce. Tak sa zrazu stáva aj nemožné možným. A aké príbehy, či vzťahy mohli spájať Turčanov s ľuďmi z Hornej Nitry, či dokonca z Podpoľania? Čím by bol svet, keby v ňom nebolo priateľstva a lásky? Odpovede na tieto otázky mohli návštevníci nájsť v rámci XXXVII. ročníku Turčianskych slávností folklóru. Hosťami tohtoročných slávností boli detský folklórny súbor Lubená a folklórna skupina Lubená z Poluvsia na Hornej Nitre a Kmotry a kmotrovia z Detvy. Celým programom slávností sprevádzala moderátorka Viera Hatarová.

Dúfame, že autori **XXXVII. ročníka Turčianskych slávností folklóru** – Alena Havlínová a Antonín Havlín (Od radosti, veselosti...), Monika Barabášová a Hana Zelinová (Zôsyp) a Eva Dudková (Od nás do Vás) naplnili v plnej miere očakávania priaznivcov folklóru a že programová ponuka prišla vhod všetkým návštevníkom, ktorí zavítali do Múzea slovenskej dediny SNM v Martine a oslávili tak najväčší folklórny sviatok v Turci spolu s nami – so všetkými organizátormi.

Popri folklóre sa v autentickom prostredí Múzea slovenskej dediny taktiež uskutočnil **„Jarmok tradičných remesiel“**. Rovnako bola vyhlásená aj „fotovýzva“, do ktorej sa mohli zapojiť všetci nadšenci fotografie, ktorí svojím objektívom zachytili tie najzaujímavejšie momenty bohatého folklórneho programu. Vybrané fotografie budú vystavené v centre Martina pod názvom **„Ako bolo na slávnostiach“**.

Hlavným organizátorom podujatia je Turčianske kultúrne stredisko v Martine v zriaďovateľskej pôsobnosti Žilinského samosprávneho kraja. Spoluorganizátormi podujatia sú: Turčianske združenie pre výskum, ochranu, propagáciu a šírenie tradičnej ľudovej kultúry – TUZLUK a SNM v Martine – Múzeum slovenskej dediny. Podujatie z verejných zdrojov podporil **Fond na podporu umenia**, ktorý je hlavným partnerom.

**Mgr. Michaela Konečná**

koordinátorka XXXVII. ročníka Turčianskych slávností folklóru

folklor@tks.sk, 0905 061 821, 0917 494 708